**Družinsko bogoslužje za 3. velikonočno nedeljo**

Na 3. velikonočno nedeljo začenjamo teden molitve za nove duhovne poklice. Po duhovnikovih rokah smo darovani Bogu in po duhovnikovih rokah se Bog daje nam. V term tednu se posebej želimo zavedati pomena teh rok.

*1. Primerno je, da sedemo okoli mize.*

*2. Na mizo postavimo križ in svečo, ki nas spremlja v velikonočnih dneh. Pripravimo obris rok odraslega člana družine na papirju, jih potem izrežemo. Predstavljajo duhovnikove roke.*

*3. Primerno je, da začnemo s pesmijo:* **Jezus naš je vstal od mrtvih**…(lahko tudi druga primerna pesem)

**Voditelj:** V imenu Očeta in Sina in Svetega Duha. **Vsi:** Amen

***Voditelj:*** Ko danes začenjamo teden molitve za nove duhovne poklice, se posebej zavedamo pomena duhovnikovih rok (obrise rok položimo h križu). Vstopimo v to bogoslužje z veliko hvaležnostjo za dar duhovništva in ga prosimo, da nam delivcev Njegovih skrivnosti nikoli ne bo manjkalo. Ker smo se velikokrat premalo zavedali pomena duhovnikovih rok obžalujmo:

*Po kratkem molku vsi skupaj izpovemo kesanje.*

*Vsi:* Moj Bog, žal mi je, da sem grešil in žalil tebe, ki si moj najboljši Oče.

Trdno sklenem, da se bom poboljšal, pomagaj mi s svojo milostjo.

*Voditelj:* Usmili se nas, Gospod, odpusti nam naše grehe in slabosti, da bomo s čistim srcem obhajali to bogoslužje. Vsi: Amen.

***Voditelj:*** Molimo. Bog, naš Oče, svojemu ljudstvu si vrnil duhovno mladost, naj se zato nenehno raduje. Kakor se sedaj veselimo dostojanstva posinovljenja, tako naj tudi v trdnem upanju pričakujemo dan veličastnega vstajenja. Po našem Gospodu Jezusu Kristusu, tvojem Sinu, ki s teboj v občestvu Svetega Duha živi in kraljuje vekomaj.

**Vsi:** Amen

**Voditelj:** Poslušajmo odlomek iz svetega evangelija po Luku (24,35-48)

*Nekdo od prisotnih, ali voditelj sam, prebere evangeljski odlomek*

Kristus je moral trpeti in vstati od mrtvih

Tisti čas sta učenca pripovedovala, kaj se je zgodilo na poti in kako sta prepoznala Jezusa po lomljenju kruha. Ko so se oni pogovarjali o tem, je sam stopil mednje in jim rekel: »Mir vam bodi!« Vznemirili so se in obšel jih je strah. Mislili so, da vidijo duha. Dejal jim je: »Kaj ste preplašeni in zakaj se vam v srcu oglašajo dvomi? Poglejte moje roke in moje noge, da sem res jaz. Potipljite me in poglejte, kajti duh nima mesa in kosti, kakor vidite, da jih imam jaz.« Ko je to rekel, jim je pokazal roke in noge. Ker pa od veselja še niso verjeli in so se čudili, jim je rekel: »Imate tukaj kakšno jed?« Ponudili so mu kos pečene ribe. Vzel jo je in jo vpričo njih pojedel. Nato jim je rekel: »To so besede, ki sem vam jih povedal, ko sem bil še pri vas: Mora se izpolniti vse, kar je pisano o meni v Mojzesovi postavi, prerokih in psalmih.« Tedaj jim je odprl um, da so doumeli Pisma. Rekel jim je: »Tako je pisano: Mesija bo trpel in tretji dan vstal od mrtvih, in v njegovem imenu se bo oznanilo vsem narodom spreobrnjenje v odpuščanje grehov, s čimer bodo začeli v Jeruzalemu. Vi ste priče teh reči.«

*Sedaj lahko vsak pove svojo misel, svoje mnenje, svoja vprašanja...*

*Prošnje*

**Voditelj:** Dobri Jezus, ti sam si poklical apostole na pot služenja in darovanja. Tudi danes iščeš odprta srca in pripravne roke, ki bi razpele mreže za tvoje kraljestvo. V veri, da je vse v Tvojih rokah, Te prosimo**:**

1. Gospod Jezus, prosimo te za sveto Cerkev, papeža Frančiška, vse slovenske škofe, duhovnike, diakone, redovnike, redovnice ter bogoslovce, da bi jih navdihoval in vodil Sveti Duh.
2. Gospod Jezus, daj nam moči, odprtosti in iskrenosti, da bi vsi kristjani kot eno Kristusovo telo mogli pričevati svetu Božjo ljubezen.
3. Gospod Jezus, naj svoje trpljenje in žrtve darujemo, da bi mladi imeli moč za odgovor ter bi pričevali zate z vsem svojim življenjem.
4. Ogrej srca ljudi v naši župniji, da bi radi molili in se postili za nove duhovne poklice.
5. Gospod Jezus, v hvaležnosti za vse naše pastirje, ki so svoja življenja darovali za rast Božjega kraljestva, te prosimo, nakloni jim večni mir in pokoj.
6. Gospod Jezus Kristus, podpiraj vse zdravstvene delavce, da bodo radi skrbeli za bolnike in jim pomagali.
7. Gospod Jezus Kristus, prosimo te za državne voditelje in njihove sodelavce, da bodo v teh težkih časih modro in odgovorno vodili svoje ljudstvo.
8. *Lahko dodamo še vsak svoje prošnje....*

**Voditelj:** Gospod Jezus! Izročamo ti te prošnje in te prosimo, da nas uslišiš v svoji veliki dobroti, ki živiš in kraljuješ vekomaj. **Vsi**: Amen**.**

**Voditelj:** Jezus, duhovniki so tisti, ki nam govorijo o tebi in tvojem očetu. Prosimo te, naj bodo duhovniki vedno tvoji, zato zmolimo molitev, ki si jo nas ti naučil:

**Vsi:** Oče naš……

Voditelj moli molitev v času bolezni:

Usmiljeni Oče,

tvoj Sin se je rodil, da bi nas odrešil.

Prosimo te, podeli vsem, ki trpijo zaradi epidemije,

zdravje, potrpežljivost in moč.

V svoji dobroti tolaži bolnike in njihove svojce,

nam pa odpri oči za vsako stisko in daj,

da bomo trpečim pomagali z dejanji.

Naj tudi v bolezni, trpljenju in preizkušnjah doživljamo tvojo bližino.

Podpiraj zdravstvene delavce in vse, ki skrbijo za bolnike.

Prosimo te, naj bodo cepiva in zdravila dostopna vsem, ki jih potrebujejo.

Rajnim bratom in sestram, ki so izgubili boj z boleznijo,

nakloni večno veselje, njihovim svojcem pa tolažbo vere in pogum.

Prosimo te, naj epidemija preneha,

da bomo mogli živeti v miru in blaginji.

Po Kristusu, našem Gospodu. Amen.

**Sv. Marija, zdravje bolnikov** – prosi za nas.

**Sv. Rok, zavetnik zoper kužne bolezni** – prosi za nas.

**Vsi Božji svetniki in svetnice** – prosite za nas.

**Voditelj:** Molimo. Usmiljeni Bog, prenovil si nas s svojimi zakramenti. Varuj in vôdi nas v življenju, da bomo prišli v slavo vstajenja. Po Kristusu, našem Gospodu.**Vsi:** Amen.

*Vsi se pokrižajo in voditelj izreče****:*** Blagosloví naj nas Gospod, nas varuje vsega hudega in pripelje v večno življenje. **Vsi:** Amen. Zapojemo še velikonočno pesem, morda **Vse duhovne o Marija Mati** ali **Ko Jezus je začel učiti** …(lahko tudi drugo primerno pesem)

**Molitev pred kosilom in večerjo v velikonočnem času**

Voditelj: V Imenu Očeta in Sina in Svetega Duha. Vsi: Amen.

Voditelj: Raduj se, Kraljica nebeška, aleluja,

Vsi : Zakaj On, ki si ga bila vredna nositi, aleluja,

Voditelj: Je vstal, kakor je rekel, aleluja,

Vsi: Prosi za nas Boga, aleluja.

Voditelj: Veseli in raduj se, Devica Marija, aleluja.

Vsi: Ker je Gospod res vstal, aleluja.

Voditelj: Molimo. Vsemogočni Bog, z vstajenjem svojega Sina Jezusa Kri-stusa si razveselil človeštvo. Po priprošnji njegove deviške Matere Marije naj dosežemo veselje večnega življenja. Po Kristusu, našem Gospodu.

Vsi: Amen

Voditelj: Blagoslovi, Gospod, nas in te darove na naši mizi. Blagoslovi tudi vse, ki se morajo te dni hraniti samo z zdravili in vse, ki jim pomagajo.

V imenu Očeta in Sina in Svetega Duha. Vsi: Amen.